УФ-м Хамэ къэрал IуэхухэмкIэ и министерствэм и лIыкIуэ Захаровэ Марие адыгэхэм къащхьэщож
Накъыгъэм и 21-м УФ-м Хамэ къэрал IуэхухэмкIэ и министерствэм и лэжьакIуэ Захаровэ Марие иригъэкIуэкIа брифингым адыгэхэм я гугъу щищIащ.
УпщIэ — жэуап жыпхъэм иту екIуэкIа зэIущIэм щхьэусыгъуэ хуэхъуар Тырку Республикэм Хамэ къэрал IуэхухэмкIэ и министерствэм и лIыкIуэ Билгич Танжу кърым тэтэрхэр я хэкум щрагъэкIа махуэм, накъыгъэм и 18-м, ирихьэлIэу игъэIуа утыку псалъэрщ. Анкара щыщ политикым и къэпсэлъэныгъэм адыгэхэм я лъэпкъгъэкIуэд-ри къыщыхигъэщащ.
«Дэ кърым тэтэрхэми Кавказ Ищхъэрэм ис лъэпкъхэ-ми яшэча бэлыхьым щхьэкIэ дахуогузавэ, — жиIащ Билгич Танжу. — Илъэси 157-рэ ипэкIэ Урысей пащтыхьыгъуэм, кавказ лъэпкъхэр щыпсэу я щIыналъэм ебгъэрыкIуэри, я щIыр къатрихауэ щытащ. ХэщIыныгъэ абрагъуэр яшэчу, а гузэвэгъуэм хиубыдахэр Анадолэм къэIэпхъуэн хуей хъуащ. А гуауэращ адыгэхэм накъыгъэм и 21-м ягу къагъэкIыжыр».
Билгич Танжу и псалъэхэр къызэрыщыхъуамкIэ къеупщIа журналистым Захаровэ Марие жэуап иритащ:
«Тырку Республикэм игъэIу апхуэдэ къэпсэлъэныгъэхэр дэ политикэ фейдэ къыщалъыхъуэ къаугъэ къэгъэхъеипIэу къыдолъытэ. Дэ гу лъыдотэ Анкара илъэс къэс лъэпкъ цIыкIухэм я гукъеуэхэр езым и Iуэху дигъэкIын папщIэ къигъэщхьэпэну зэрыхэтым. XIX лIэщIыгъуэм кърым тэтэрхэмрэ Кавказ Ищхъэрэм ис лъэпкъхэмрэ къащыщIам а псалъэ дыкъуакъуэхэр щыхьэт яхуэхъуркъым».
«И щIыналъэм зыхуей хуэмызауэ бзэ, дин, лъэпкъ цIыкIу Iуэху зэхэзэрыхьа куэд зэрилъыр зыщIэжыпхъэ Тыркум лъэпкъ цIыкIухэм къащхьэщыжыну мурад къабзэ къызыкъуиха хуэдэу зыкъызэригъэлъагъуэр фIэщ щIыгъуейщ, — пещэ адэкIэ Захаровэм. — ИлъэсипщI зыбжанэ къудейкIэ узэIэбэкIыжмэ, Тыркум щыпсэу шэрджэсхэр зэрыадыгэр жаIэнуи я бзэкIэ псэлъэнуи хуимыту щытащ».
«Тыркум лъэпкъ цIыкIухэм я гукъеуэр и политикэ IуэхукIэ къимыгъэсэбэпмэ зэрынэхъыфIыр езыми къыгурыIуэжыну дыщогугъ», — иухащ дипломатым и псалъэр.
Чэрим Марианнэ.
